《寄成父》
宋代·赵蕃

屡约过茅舍，终成觅顺舟。
书来勤问讯，病去苦淹留。
邂逅行人往，丁宁药物求。
那知空怅望，直恐遂沈浮。
篱菊犹青蕊，鬓毛非黑头。
平生爱此节，今岁只空酬。
度日浑无赖，期君得散忧。
柴车夙须办，草径扫令幽。
岂乏登临处，堪为耳目谋。
跻攀无脚力，梦寐想神游。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。